প্রতিদিন বাড়িতে মদের আসর বসাত ভাড়াটে। গভীর রাত পর্যন্ত চলত হুল্লোড়। প্রতিবাদ করায় বৃদ্ধ বাড়িওয়ালা ও তাঁর স্ত্রীকে ধারালো অস্ত্র দিয়ে কোপানোর অভিযোগ উঠল ভাড়াটের বিরুদ্ধে। ঘটনাটি দক্ষিণ কলকাতার অভিজাত এলাকা বালিগঞ্জের।
 নিজস্ব প্রতিবেদন : প্রতিদিন বাড়িতে মদের আসর বসাত ভাড়াটে। গভীর রাত পর্যন্ত চলত হুল্লোড়। প্রতিবাদ করায় বৃদ্ধ বাড়িওয়ালা ও তাঁর স্ত্রীকে ধারালো অস্ত্র দিয়ে কোপানোর অভিযোগ উঠল ভাড়াটের বিরুদ্ধে। ঘটনাটি দক্ষিণ কলকাতার অভিজাত এলাকা বালিগঞ্জের। গুরুতর জখম অবস্থায় বাড়িওয়ালা ভোলা প্রসাদ সাউ তাঁর স্ত্রী হাসপাতালে চিকিত্সাধীন। ভোলা সাউয়ের অবস্থা আশঙ্কাজনক। এদিকে ঘটনার পরই অভিযুক্ত ভাড়াটে সতীশ কুমার সাউ বেপাত্তা হয়ে যায়। পরে তাকে গ্রেফতার করে পুলিস। গড়চা রোড আর দেওদার স্ট্রিটের সংযোগস্থলে ভোলা প্রসাদ সাউয়ের চারতলা বাড়ি। সেই বাড়িরই কয়েকটি ফ্ল্যাটে ভাড়াটে রয়েছে। যার মধ্যে একটি ফ্ল্যাট ভাড়া নেন অভিযুক্ত সতীশ কুমার সাউ। অভিযোগ, ফ্ল্যাটে নিয়মিত মহিলাদের নিয়ে মদের আসর বসাত সতীশ। জোরে গান বাজনা চলত। বাড়ি নোংরা করত। সেইসঙ্গে চলত আরও নানা ধরনের উত্পাত। বুধবার সকালে এর প্রতিবাদ করেন বৃদ্ধ ভাড়াটিয়া ভোলা প্রসাদ। অভিযোগ, তখনই তাঁর ওপর ধারালো অস্ত্র নিয়ে ঝাঁপিয়ে পড়ে সতীশ। এলোপাথাড়ি কোপাতে থাকে তাঁকে। বাধা দিতে গিয়ে আক্রান্ত হন ভোলা প্রসাদের স্ত্রী শীলা।